
ΕΛΛΗΝΙΚΗ ΔΗΜΟΚΡΑΤΙΑ
ΥΠΟΥΡΓΕΙΟ ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ
ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ – ΕΛΛΗΝΙΚΗΣ ΑΚΤΟΦΥΛΑΚΗΣ

Σάββατο, 08 Αυγούστου 2026

ΔΕΛΤΙΟ ΤΥΠΟΥ
Τραυματισμός ανήλικου λουόμενου στην Χαλκιδική – Σύλληψη αλλοδαπού στη Λευκάδα – Σύλληψη αλλοδαπού Κυβερνήτη στη Χερσόνησο – Παροχή συνδρομής σε σκάφος στη Σαλαμίνα – Συνέχεια ενημέρωσης αναφορικά με τον εντοπισμό 57 αλλοδαπών στους Καλούς Λιμένες

	Τις απογευματινές ώρες χθες, ενημερώθηκε η Λιμενική Αρχή των Νέων Μουδανιών για τον τραυματισμό ενός 8χρονου αλλοδαπού (υπήκοος Μεγάλης Βρετανίας) λουόμενου, στη θαλάσσια περιοχή «ΠΑΛΙΟΥΡΙ» του Δήμου Κασσάνδρας Χαλκιδικής. Συγκεκριμένα, το παιδί χτύπησε το κεφάλι του σε πέτρα, μετά από βουτιά του στη θάλασσα. Ο 8χρονος διακομίστηκε με ασθενοφόρο όχημα του ΕΚΑΒ στο Κέντρο Υγείας Κασσάνδρας για παροχή των πρώτων βοηθειών, από όπου και εξήλθε. 

*****

	Τις μεσημβρινές ώρες χθες, στελέχη της Λιμενικής Αρχής της Λευκάδας, προέβησαν στη σύλληψη ενός 58χρονου αλλοδαπού (υπήκοος Γερμανίας) για παράβαση του άρθρου 7 του Ν. 3500/2006 «Ενδοοικογενειακή παράνομη βία και απειλή», κατόπιν έγκλησης που υπέβαλε 31χρονη αλλοδαπή (υπήκοος Βραζιλίας), για πράξεις που έλαβαν χώρα τις απογευματινές ώρες την 06.08.2026 στο Βαθύ Μεγανησίου Λευκάδος, εντός Χερσαίας Ζώνης Λιμένα. Προανάκριση διενεργείται από το Λιμεναρχείο Λευκάδας.

*****

	Τις πρωινές ώρες χθες, στελέχη της Λιμενικής Αρχής της Χερσονήσου προέβησαν στη σύλληψη ενός 38χρονου αλλοδαπού (υπήκοος Ρωσίας) για παράβαση του άρθρου 234 «Απόπλους πλοίου άνευ ελέγχου» και 235 εδαφίου ΙΕ «Παράβαση υπηρεσιακών υποχρεώσεων» του ΚΔΝΔ. Συγκεκριμένα, ο 38χρονος, ως Κυβερνήτης  επιβατηγού-τουριστικού Ε/Γ-Τ/Ρ σκάφους εκτέλεσε πλου από το λιμάνι της Χερσονήσου προς το λιμάνι του Αγίου Νικολάου ενώ το πλοίο τελούσε υπό απαγόρευση απόπλου, λόγω μηχανικής βλάβης και χωρίς να λάβει την απαιτούμενη άδεια απόπλου από τη Λιμενική Αρχή. Από το Β΄Λιμενικό Τμήμα Χερσονήσου του Κεντρικού Λιμεναρχείου Ηρακλείου που διενεργεί την προανάκριση, κινήθηκε η διαδικασία επιβολής των προβλεπόμενων διοικητικών κυρώσεων.

*****

	Τις απογευματινές ώρες χθες, ενημερώθηκε η Λιμενική Αρχή του Πειραιά από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) Λ.Σ.-ΕΛ.ΑΚΤ., για ακυβερνησία, λόγω μηχανικής βλάβης, ενός φουσκωτού σκάφους με έναν ημεδαπό επιβαίνοντα, στη θαλάσσια περιοχή βόρεια της Κυνόσουρας. Αμέσως στο σημείο μετέβη ένα Περιπολικό σκάφος Λ.Σ.-ΕΛ.ΑΚΤ. (Π.Λ.Σ.), το οποίο εντόπισε το φουσκωτό με τον επιβαίνοντά του, καλά στην υγεία του. Στη συνέχεια, το σκάφος κατέπλευσε με ασφάλεια στον προβλήτα Καματερού Σαλαμίνας, με την συνδρομή του ΠΛΣ.. Από το Γ΄ Λιμενικό Τμήμα Σαλαμίνας του Κεντρικού Λιμεναρχείου Πειραιά, απαγορεύτηκε ο απόπλους του σκάφους μέχρι την προσκόμιση βεβαιωτικού αξιοπλοΐας από τον αρμόδιο νηογνώμονα.

*****

	Συνέχεια ενημέρωσης:
	Αναφορικά με τον εντοπισμό πενήντα επτά (57) αλλοδαπών, στην παραλία «ΕΛΥΓΙΑ» του Δήμου Γόρτυνα, τις πρωινές ώρες χθες, συνελήφθη ένας 19χρονος αλλοδαπός (υπήκοος νοτίου Σουδάν) από στελέχη της Λιμενικής Αρχής του Ηρακλείου. Ο 19χρονος συνελήφθη για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/2023 «Διευκόλυνση» και του άρθρου 306 «Έκθεση». καθώς αναγνωρίστηκε από τους υπόλοιπους αλλοδαπούς ως ο διακινητής τους. Σύμφωνα με τους διασωθέντες, εκκίνησαν τις βραδινές ώρες την 04.08.2026 από περιοχή Τομπρούκ της Λιβύης, καταβάλλοντας χρηματικά ποσά από 10.000 έως 14.000 δηνάρια Λιβύης, για την μεταφορά τους στην Ελλάδα. Προανάκριση διενεργείται από το Κεντρικό Λιμεναρχείο του Ηρακλείου.

